Pagpapadalisay 

sa Sarili 

Ang pagpapadalisay (Tazkiyah) ay sumasaklaw sa 
ilang mga katuruang Islamiko: pagpapadalisay sa sarili 
mula sa mga tukso ng sarili at ng Satanas; paglayo 
mula sa mga negatibong reaksiyon kapag dinatnan 
ng hindi magandang karanasan na dulot ng iba; at 
pananatiling lumalaban sa mga tukso na nagdudulot 
sa tao na lumihis mula sa tuwid na landas at iba pa. 

Ang Tazkiyah ay literal na nangangahulugang paglago, 
isang halimbawa nito ay makikita natin sa isang 
puno. Ang puno ay isang resulta ng paglaki mula sa 
isang buto. Kapag ang buto ay nakatagpo ng tamang 
kapaligiran ay nagsisimula itong lumaki hanggang sa 
ito ay maging berde at madahon na puno. Ang ganito 
ay totoo rin sa pagpapadalisay ng tao. Sa kahulugang 
ito, ang Tazkiyah ay nagpapahiwatig ng pagkahubog 
na intelektuwal. 

Ang tao ay nilikha ng Diyos na may matuwid na 
kalikasan. Ngunit nangyayari na magkakaroon 
ito ng ibat ibang mga kahinaan at mga tukso na 
nagpapadilim sa matuwid na kalikasan nito. Ang tao 
ay marapat na gumawa ng mga matatag na pagsisikap 
upang mailayo ang kanyang sarili mula sa mga ito. 

Ang trabaho ng Propeta ay ipabatid sa mga tao ang 
prinsipyo na ito ng pagpapadalisay na magtutulak sa 
kanila tungo sa pagkakamit nito. 

Ang Kahalagahan ng 

Pagpapadalisay 

Ayon sa ika-20 kabanata ng Quran, ang Paraiso ay para 
sa nagpadalisay sa kanyang kaluluwa. Ang desisyon 
tungkol sa kung sinong tao ang papasok sa Paraiso 
ay nakabatay sa indibidwal na kagalingan kaysa sa 
personal na pag-anib sa anumang pamayanan o grupo. 

Kaya, ang Paraiso ay para lamang sa mga tao na 


nagpapadalisay ng kanilang sarili. Ang pagpapadalisay 
ay nangangahulugang pag-iwan sa buhay ng 
kamangmangan at kasamaan na nagtutulak tungo sa 
buhay na pinamamayanihan ng konsensiya. 

Ang tazkiyah ay nangangahulugang pagdadalisay ng 
tao mula sa mga hindi kanais-nais na elemento na 
magdudulot na siya ay hindi darating sa punto ng 
pagiging ganap sa isang mainam na kapaligiran. Ito ay 
napakahalagang trabaho na ibinigay sa mga propeta. 

Sa kasalukuyang panahon ng siyentipikong pag-iisip, 
mahalaga na mangusap sa mga tao sa paraan na 
kakausap sa kanilang mga isip. Ang pinanggagalingan 
ng Tazkiyah sa kasalukuyang panahon ay katulad 
lamang noong sinaunang panahon. Ngunit mayroong 
pinagkaiba sa pagsasagawa ng dalawa - kung paano ito 
ipinapahayag. Sa sinaunang panahon, ang tradisyunal 
na istilo ay mas epektibo para sa mga tao sa panahon 
na yaon ngunit sa kasalukuyang panahon, para sa 
epektibong pagpapadalisay, mahalaga ang pagbabago 
ng pamamaraan ng pagpapahayag. Sa ganitong paraan 
lamang ay magiging posible para sa makabagong tao 
na maunawaan ang kahalagahan ng pagpapadalisay at 
ang pagsasagawa nito sa kanyang buhay. 

Ang tradisyunal na istilo ay nakasalalay sa autoridad 
at retorika, ito ay nakatuon sa damdamin at 
hindi nakabukas sa pagtatanong dahil ang mga 
tagapagtanghal ay sanay na sila ay tinatanggap. Ang 
makabagong istilo ay nakasalalay sa mga impormasyon 
at lohika, na nagbibigay ng tamang pagsangguni sa 
Quran at Hadith, ito ay gumagamit ng malinaw at 
madaling maunawaang wika. 

Halimbawa, sa sinaunang panahon, ang salitang 
pagpapadalisay o reporma sa sarili ay ginagamit. Ang 
tradisyunal na isip ay magpapahalaga sa kagandahan 
at kahulugan ng mga salitang ito. Ang makabagong 
tao ay makakaunawa sa katotohanang ito nang 
mas mainam kung babaguhin natin ang mga salita. 
Kailangan nating ipaliwanag kung paanong ang tao ay 
naiimpluwensiyahan ng mga namamayagpag na mga 
paniniwala. Halimbawa, ang isang tao ay maaaring 


makundisyon na maniwala na kung walang panloloko 
ay hindi magtatagumpay ang sinuman sa negosyo. Ang 
makabagong tao ay makakaunawa na para sa layunin 
ng pagbabago sa tao, ay mahalaga na maalis ang mga 
impluwensiyang ito at mapagpanibagong-muli ang 
kanyang isip upang siya ay magkaroon ng kakayanan 
na makakita sa katotohanan kung ano ito mismo na 
dahil dito, siya ay magkakaroon ng tumpak na mga 
opinyon. 

Ang Tazkiyah at ang 
Pagpapaunlad na 
Pansarili 

Ang Pagpapaunlad na pansarili ay naging isang 
larangan ng interes para sa makabagong tao. Ang 
Tazkiyah ay isang Islamikong pamamaraan ng 
paghuhubog sa sarili, na nagmula pa sa Propeta 
mismo. 

Ang Tazkiyan ay nagpapahintulot sa tao na makarating 
sa pinakamataas na antas ng kanyang kakayanan sa 
pamamagitan ng pag-aalis ng mga balakid sa kanyang 
landas ng pag-unlad. Ang mga negatibong emosyon 
tulad ng pagmamalaki, inggit, pagpapakitang tao at 
mga maling pagkilos tulad ng panloloko, panlilibak, 
paninirang-puri at iba pa ay pumipigil sa tao na 
makamit ang pinakamataas na antas ng kanyang 
husay. Mahalaga na ang mga negatibong damdamin 
na ito ay mapigil at makontrol. 

Ang mga nanampalataya ay magiging mahusay sa 
landas ng pagpapaunlad na pansarili sa pamamagitan 
ng pagsunod sa landas ng Propeta at sa hindi 
pagkuha ng iba pang pamamaraan na may limitadong 
pakinabang o maaaring magdulot ng kalituhan at 
pagkataranta na pinakamasamang epekto nito. 

Ang pagpapaunlad na pansarili ay nag-aalok sa 
tao ng maraming pakinabang tulad ng kapayapaan 
at kapanatagan, payapang kapaligiran sa tahanan, 


pagkakuntento sa trabaho, maayos na relasyon sa mga 
kapitbahay at iba pa. 

Mga Paraan upang 
Mapalapit sa 

Diyos 

Ang tao ay ang nilikha at ang Diyos ang Tagapaglikha. 
Dahil dito, natural lamang na siya ay magpalapit sa 
Diyos sa abot ng kanyang makakaya. Sa pamamagitan 
ng ibat ibang mga bagay tulad ng pagmamalaki, 
negatibong pag-iisip at iba pa lahat ng ito ay 
naghihiwalay sa tao mula sa Diyos. Ang pagpapadalisay 
ay naghahangad sa tuluyang pagpapadalisay sa tao 
mula sa mga negatibong damdamin. Sa mismong 
panahon na ihihiwalay ng tao ang kanyang sarili 
mula sa anumang bagay liban pa sa Diyos, siya ay 
makakaramdam agad na siya ay naging malapit sa 
kanyang Tagapaglikha sa abot ng kung ano ang posible 
para sa tao. Ang taong ito ay nakakaranas ng pag-iral 
ng Diyos sa kanyang paligid. 

Ang antas ng pagiging malapit ng tao sa Diyos ay 
nakasalalay sa antas ng personal na pagkakatanto ng tao 
sa Diyos. Halimbawa, lahat ay may pangangailangan 
sa napakaraming mga bagay sa mundong ito upang 
mabuhay. Mayroong nagbiyaya sa kanila nito at 
walang duda na ang Diyos ang Tagapagbiyayang 
ito. Ang Dakilang Diyos na Siyang natatanging 
Tagapagbigay. Walang duda na dahil sa walang 
kundisyon na pagbibigay ng Diyos ay kaya ng tao 
na umiral sa mundong ito. Kaya - kahit sa isang 
sandali lamang - kung ang kadena ng mga biyaya ay 
mapuputol, ang tao ay hindi magagawang tustusan 
mag-isa ang kanyang sarili. 


Paano Magkakamit ng 

Tazkiyah ? 

May mga bagay na likas na nakikilala na pamamaraan 
ng pagkakamit ng pagdadalisay sa sarili tulad 
ng mga boluntaryong pagdarasal, pagbabasa ng 
Quran, pananalangin para sa Propeta Muhammad, 
pagmumuni-muni, pagsama sa matutuwid, pag- 
aral ng buhay ng mga matuwid na mga Muslim at 
iba pa. Ayon sa pag-iisip na ito, ang pagdadalisay 
sa sarili ay tulad ng isang kurso o isang bagay na 
dapat na matutunan mula sa isang manual. Pero, ang 
katotohanan ay walang tiyak na kurso sa pagkakamit 
ng tazkiyah. Ang tazkiyah ay maaaring makamit sa 
pamamagitan lamang ng pagsasabuhay nito. Ang 
tunay na paraan ng pagkakamit ng tazkiyah ay ang 
pagmumuni-muni ng tao sa mga tanda ni Allah, 
gawing aktibo ang kanyang pag-iisip, at sa patuloy na 
pagmumuni-muni o pag-iisp ay matutuklasan niya 
ang malalim na katotohanan ng mga bagay-bagay. 
Ang pagtuklas na ito ay ispiritwal na pagkain para sa 
tao na naghahangad ng tazkiyan. Halimbawa, ikaw 
ay nakakita ng ibon. Ito ang nagpapapaalala sa iyo sa 
sinabi ng Propeta na ang puso ng mga mananahan sa 
Paraiso ay tulad ng puso ng ibon. 

Ikaw ay makakaisip din na kung ang puso mo ay tulad 
man ng ibon o hindi; at kung ang puso mo ay malaya 
mula sa negatibong damdamin tulad ng ibon; o kung 
ikaw ay malaya mula sa kasakiman tulad ng ibon; o 
kung ikaw ay hindi nakakapaminsala tulad ng ibon; o 
kung ikaw ay sumusunod sa batas ng kalikasan tulad 
ng ibon. Ang mga pag-iisip na ito ay ang diwa ng 
tazkiyah. Kung walang pagsisiyasat sa sarili na tulad 
nito, walang magkakamit ng tazkiyah. 


Tazkiyah o 

Pagpapadalisay 

Kaluluwa 




